16.6.2023 г.
BG
Официален вестник на Европейския съюз
C 214/83 Сряда, 18 януари 2023 r.
3. припомня, че Планът за действие на ЕС относно правата на човека и демокрацията за периода 2020 — 2024 г. следва да се използва като пътна карта за приоритетите на ЕС в областта на правата на човека и следователно следва да бъде в центъра на всички външни политики на ЕС; подчертава значението на това държавите членки да поемат отговорност за Плана за действие на ЕС и да докладват публично за своите действия съгласно този документ; насърчава националните и регионалните парламенти, националните институции по правата на човека и организациите на гражданското общество да се ангажират с органи на равнището на държавите членки относно техния принос за провеждането на външната политика на ЕС в областта на правата на човека; призовава Парламента да вземе участие в бъдещия преглед и актуализиране на насоките на ЕС в областта на правата на човека от страна на Съвета и да гарантира по-голяма прозрачност при тяхното прилагане; 4. изразява дълбока загриженост относно сериозните заплахи за правата на човека и демокрацията в световен мащаб, като отбелязва, че броят на демократичните системи продължава да намалява, докато броят на авторитарните режими се увеличава, а през изминалата година почти 75 % от населението на света е изпитало влошаване на положението с правата на човека в своята страна; подчертава със загриженост сериозните нарушения на правата на човека и международното хуманитарно право на все повече места по света, както и масовата безнаказаност за тези нарушения; 5. изразява съжаление, че въпреки необходимостта от съсредоточаване върху ответните мерки срещу заплахите, породени от изменението на климата, и върху възстановяването от неблагоприятното въздействие на пандемията COVID-19 чрез световна солидарност, някои авторитарни управници — наред с лошото управление на пандемията и световните ресурси — засилват репресиите срещу политическата опозиция, несъгласието, защитниците на правата на човека, организациите на гражданското общество, включително организациите, ръководени от общността, и организациите, основани на убежденията и вярата, и независимите медии, подклаждат и задълбочават съществуващите вътрешни и международни конфликти и предизвикват нови конфликти с опустошителни последици за правата на човека; изразява съжаление във връзка с няколкото случая, в които авторитарни управници злоупотребяват с последиците от пандемията, за да оправдаят затягането на репресивните си политики; 6. обръща особено внимание на значението на последователните съвместни действия на ЕС и неговите държави членки, особено в рамките на многостранни форуми, за справяне с глобалните предизвикателства пред правата на човека и демокрацията, както и за поддържане на последователност във вътрешните и външните му политики; счита, че запазването на правилото за единодушие за някои решения в областта на външната политика на ЕС, включително санкциите, налагани на лицата, нарушаващи правата на човека, пречи на необходимите решителни действия във връзка с променящите се геополитически обстоятелства, и поради това следва да се преразгледа; 7. настоятелно призовава ЕС и неговите държави членки да положат повече усилия в световен мащаб в подкрепа на демокрацията и правата на човека; във връзка с това приканва ЕС и неговите държави членки самостоятелно и съвместно с международни партньори със сходно мислене да осуетяват неприемливите опити за отслабване на демократичните институции и универсалните права на човека и за намаляване на пространството и ролята на гражданското общество; потвърждава отново стойността на многостранното сътрудничество като инструмент за постигане на тази цел; подчертава значението на поставянето на въпросите относно демокрацията и правата на човека в центъра на дипломатическите отношения на ЕС с всички партньори, по-специално с държавите, считани за стратегически партньори; подчертава също така значението на поставянето на въпросите относно правата на човека в центъра на парламентарната дейност на ЕС, включително чрез трансформиране на подкомисията по правата на човека в самостоятелна комисия; отбелязва поставянето на 26 август 2022 г. на началото на пилотен проект за създаване на Европейска дипломатическа академия; 8. подчертава, че амбициозният ангажимент и реториката на външната политика на ЕС в областта на правата на човека изискват от него да служи за пример, за да не се подкопава доверието в него при противопоставянето му на глобалния упадък на демокрацията; призовава институциите и органите на ЕС, включително Европейската служба за външна дейност (ЕСВД), да гарантират, че задълженията на ЕС и държавите членки в областта на правата на човека се прилагат последователно в общата външна политика и политика на сигурност на ЕС; във връзка с това ги насърчава да използват всички дипломатически инструменти както в частните, така и в публичните отношения и както на двустранна основа, така и в рамките на международните форуми, за да повдигат въпроси, свързани с правата на човека, пред държавите партньори; отново отправя призив към ЕС да обърне особено внимание на оценката и предотвратяването на всяко нарушение, свързано със собствените му политики, проекти и финансиране, включително от Европейската инвестиционна банка и Европейската банка за възстановяване и развитие, в трети държави, и да създаде механизъм за подаване на жалби за лица или групи, чиито права може да са били нарушени от дейности на ЕС в тези държави;
Агресивната война на Русия срещу Украйна 9. осъжда по най-категоричен начин незаконната, неоправдана и непредизвикана агресивна война на Русия срещу Украйна, както и участието на Беларус чрез предоставянето на възможност на Русия да извършва смъртоносни нападения от нейната територия срещу Украйна; във връзка с това изразява дълбоката си скръб от човешкото страдание и осъжда сериозните нарушения на правата на човека и международното хуманитарно право, извършени в Украйна от руските въоръжени сили и техните пълномощници;